Omwanzo laari Nttakhuzi.
Nttakhuzi laari vamote na Nluku
na Nttakhuzi laari Nluku.
Ye laari vamote na Nluku omwanzo.
Vitthu zooshi zarettiwa khwa ye;
eriwaka khaari ye khayariwiiyavo moote yaari weettelaaye orettiwa.
Ohaayi waari nkatthi mwawe,
ohaayi opo waari nuuru ya anaatamu.
Nuuru enaara n'yiiza,
na yiiza khuhikhitiri oshintta.
Aarivo nlume mmote aperekhiweeyo ti Nluku aari wiitthiwaaye Yaahaya.
Ye aatiiye nkhama shaahiti yoori alawele oshaahiti monkoni wa nuuru,
yoori atthu ooshi apatthe osiila hapari na akhupali khwa ye.
Ye khaari nuuru,
ila aatiiye nkhama shaahiti wa nuuru.
Nuuru yeekhweele,
eniwaamwasikhelaaye anaatamu ooshi,
yata voolumwenku.
Nttakhuzi laari voolumwenku na olumwenku wompiwa ti ye,
ila olumwenku khuhinjuwi.
Awaateliye apale eeyiyeeyo awe,
yo khuhimpwekhereli.
Ila apale ampwekhereliyeeyo na akhupaliyeeyo nzina lawe,
awenkha ruhusa yooretteya wiiya aana a Nluku.
Atthaapo ahivokoliweeni khwa ephattu,
wala khwa matakhelo a onaatamu wala ohiiyi khwa makhaamu a nlume,
ila avokoliwa khwa matakhelo a Nluku.
Nttakhuzi khujiretta ontthu na khwiikhala vakatthi veetthu.
Fweeyo noona siifwa yawe,
siifwa nkhama mwaana mmote paasi wa Paapa wawiitaala rehema na khweele.
Yaahaya alaza oshaahiti awe araka:
“Otu ti otule kaari onlupaaye,
aari otaaye paata ya miiyo na nwulu zayita miiyo,
maana ye aarivo miiyo kihineeyevo.”
Maana fooshi napwekherela phantte ya zooshi ariina na rehema khwa rehema.
Maana kano zatiisiwa khwa vakatthi wa Munsa;
rehema na haakhi yata khwa Yinsa Al-Masiihu.
Khina anamoone Nluku,
ila Nluku mmote paasi,
othuuto ariiye mpavu wa Paapa,
ti anithoonyeziyeeyo.